הוראת מגילת רות

פרק ג (שיעור אחד)

מפת הלמידה:

|  |  |
| --- | --- |
|  | רקע: ייבום וגאולה |
| **פסוקים א-ה** | בהבנת המניע ליוזמה החריגה של נעמי. |
| **פסוקים ו-טז** | דמותו של בועז:  הבחירה של בועז, מידת החסד של בועז. |
| **פסוקים טז-יח** | הציפיה למימוש ההבטחה. |
| **סיכום:**   * מה למדנו? | |

מפת הצבעים:

|  |  |  |  |  |
| --- | --- | --- | --- | --- |
| **רקע-**  **מצוות התורה** | **פרשנות מלווה** | **מיומנות- הקניה** | **הצעת הוראה** | **הקשר אישי**  **והקשר רחב** |

**פתיחה**

הלימוד בפרק יתחלק לשלושה חלקים:

א-ה יוזמתה של נעמי

ו - טו פנייתה של רות לבעז

טז - יח שיחת נעמי ורות בעקבות האירועים.

פרק ג עוסק במפגש בין בעז לרות אותו יוזמת נעמי. מטרת המפגש היא להביא לידי הקמת שם למשפחת אלימלך ונעמי. המפגש אותו יוזמת נעמי נעשה בצורה חריגה, שיש לה נגיעה לדיני ייחוד וצניעות: אישה (רות) יורדת למקום מבודד בשעות לילה, כדי לפגוש גבר (בעז). כדי להבין את המניעים של נעמי ורות וכן את יחסו של בעז למפגש עלינו להכיר את מצוות הייבום והגאולה. עיקרו של הלימוד יהיה ברובד הפשט, ומטרתו תהיה לברר מה הביא להחלטה של נעמי ושל רות לבחור בדרך כזו, ולהבין את הבחירה של בועז לקחת אחריות ולממש את המחויבות שלו כלפי אלימלך המת וכלפי רות.

**דגשים בהוראת פרק ג**

מיומנויות:אפיון דמות

מושגים: ייבום, גאולה, חסד, יוזמה,

**ברקע הדברים: ייבום וגאולה**

כדי להבין את הפנייה של רות אל בועז על התלמידים להכיר שתי מצוות: ייבום וגאולה.

**ייבום:** ”כִּי יֵשְׁבוּ אַחִים יַחְדָּו וּמֵת אַחַד מֵהֶם וּבֵן אֵין לוֹ לֹא תִהְיֶה אֵשֶׁת הַמֵּת הַחוּצָה לְאִישׁ זָר יְבָמָהּ יָבֹא עָלֶיהָ וּלְקָחָהּ לוֹ לְאִשָּׁה וְיִבְּמָהּ. וְהָיָה הַבְּכוֹר אֲשֶׁר תֵּלֵד יָקוּם עַל שֵׁם אָחִיו הַמֵּת וְלֹא יִמָּחֶה שְׁמוֹ מִיִּשְׂרָאֵל“ (דברים, כ"ה, ה–ו). אם אדם נשוי מת מבלי להשאיר אחריו צאצאים, אחיו של המת מצווה לשאת את אלמנתו ובכך ליצור המשכיות שתנציח את שם אחיו. לחלופין, הוא מצווה לבצע חליצה המשחררת אותו מן החובה לשאת את אלמנת אחיו.

אין במגילת רות ייבום: בועז והגואל, אותו נכיר בפרק ד, הם לא גיסיה של רות ולא מחויבים לייבם. המגילה גם נוקטת לשון "גאולה" ולא לשון ייבום. אולם המניע של בועז היא להקים את שמו של המת, ובכך יש דמיון לייבום. בנוסף, שליפת הנעל ע"י הגואל (פרק ד, ז-ח) דומה לחליצה. לדעת הרמב"ן המגילה מתארת נוהג שנקבע על ידי חכמי ישראל והתייחס למעגלים משפחתיים רחבים יותר. רמב"ן (בראשית לח, ח): "חכמי ישראל הקדמונים, מדעתם העניין הנכבד הזה [עניין הייבום] הנהיגו לפנים בישראל לעשות המעשה הזה בכל יורשי הנחלה, וקראו אותו גאולה, וזהו עניין בועז".

בכיתה כדאי להכיר לתלמידים את מצוות הייבום, תוך שימת דגש על מטרתה - ליצור המשכיות שתנציח את האיש המת או בלשון התורה "יקום על שם אחיו המת ולא ימחה שמו מישראל". הבנת חשיבותה של מצוות הייבום תורמת להבנת ערכי המחויבות והנאמנות המניעים את בועז.

מצוות הייבום לא נוהגת היום ובמקומה נוהגת החליצה. התורה מגדירה את טעם המצווה "וְלֹא יִמָּחֶה שְׁמוֹ מִיִּשְׂרָאֵל".

עם התלמידים נוכל לחשוב על דרכים שונות בהם נוקטות משפחות של נפטרים, ובפרט כאלו שנפטרו ללא שהותירו אחריהם ילדים, להנצחת זכר יקירם ש"לא יימחה שמו מישראל".

נכיר גם את מצוות **גאולת שדה:** "כִּי יָמוּךְ אָחִיךָ וּמָכַר מֵאֲחֻזָּתוֹ וּבָא גֹאֲלוֹ הַקָּרֹב אֵלָיו וְגָאַל אֵת מִמְכַּר אָחִיו: וְאִישׁ כִּי לֹא יִהְיֶה לּוֹ גֹּאֵל וְהִשִּׂיגָה יָדוֹ וּמָצָא כְּדֵי גְאֻלָּתוֹ: וְחִשַּׁב אֶת שְׁנֵי מִמְכָּרוֹ וְהֵשִׁיב אֶת הָעֹדֵף לָאִישׁ אֲשֶׁר מָכַר לוֹ וְשָׁב לַאֲחֻזָּתוֹ" (ויקרא כה, כה-כז).

מדין תורה שדה נחשב לרכוש משפחתי, העובר מאב לבן. אם אדם מכר שדה משום שירד מנכסיו, השדה ישוב אליו בשנת היובל. אם הוא השיג מספיק כסף עוד לפני היובל הקונה חייב להשיב לו את השדה (תמורת הסכום היחסי עד היובל).

גם גואל (קרוב משפחה) יכול לקנות עבור המוכר שירד מנכסיו את השדה. המושג "גואל" מתייחס לקרוב משפחה הממלא את המחויבות שלו כלפי בן משפחתו שנתון בקושינידרש למושג "גואל" כשנלמד את דבריה של רות לבועז: "וּפָרַשְׂתָּ כְנָפֶךָ עַל אֲמָתְךָ כִּי גֹאֵל אָתָּה" (ג, ט).

**הערה למורה**: התלמידים לא צריכים לדעת את פרטי המצוות והמקורות שלהם. הם צריכים להבין את עקרון הייבום ומטרתו ואת משמעות הגאולה. המורה יבחר עד כמה להעמיק בנושא לפי רמת הכיתה.

**מהלך**

**פסוקים א-ה:**

נקרא את הפסוקים, נמקד את הלמידה בהבנת המניע ליוזמה החריגה של נעמי.

מטרתה של נעמי היתה להביא לנישואיה של רות: "בִּתִּי הֲלֹא אֲבַקֶּשׁ לָךְ מָנוֹחַ אֲשֶׁר יִיטַב לָךְ". נעמי החליטה לעשות מעשה, והציעה לרות לרדת אל הגורן ולפגוש שם את בועז בהיותו לבדו, באופן שיבהיר לבעז את המצוקה של רות ונעמי בהיעדר המשך למשפחה, ואת הציפיה שלהן שבעז ישא את רות וילדיהם ימשיכו את משפחת אלימלך. רות הסכימה לתוכניתה של נעמי.

המפגש בגורן בבדידות באמצע הלילה מפתיע באשר הוא אינו עולה בקנה אחד עם דיני הצניעות של התורה. הפסוקים מעידים שהן רות והן בעז מכירים בכך שהמעשה הוא מעשה יוצא דופן ורצוי להסתיר אותו - "אַל יִוָּדַע כִּי בָאָה הָאִשָּׁה הַגֹּרֶן".

מדוע בחרו נעמי ורות בדרך פעולה כזו, במקום לפנות בצורה ישירה וגלויה לבעז?

השאלה כיצד יש להתמודד עם סוגיות מעין אלו בלימוד תורה ונביא מסורה למורה ותלויה בגורמים רבים: באישיותו של המורה, בגישתו החינוכית, בקשר שלו עם תלמידיו ועוד. נציע להלן שתי דרכים להבנת המעשה, המורה יבחר ללמד על פי הדרך הנראית בעיניו.

אפשרות א:

נברר יחד מה הייתה המציאות שדחפה את נעמי ואת רות בעקבותיה ליזום את המפגש בסתר:

* מה אנחנו יודעים על יחסה של הסביבה לנעמי ולרות? (ניזכר בדברי הנשים ודברי הנער על רות).
* בועז ידע על קרבת המשפחה, מדוע לא יזם קשר עם רות?

(כאן נוכל להזכיר את האיסור על נישואין למואבי, ואת המחלוקת בשאלת הנישואין למואבית).

אנו מבינים שהתקשרות בין בועז לרות נחשבה לדבר לא צפוי שעלול היה לעורר התנגדות רבה בבית לחם. כך מלמדים אותנו חז"ל, המזכירים את איסור הנישואים למואב, ואת החידוש ההלכתי המבחין בין מואבי למואבית. נעמי הבינה את מורכבות המצב, וידעה שרק מפגש שהוא מול בועז בלבד, ללא התערבות הסביבה, יכול להניע את התהליך הזה.

בסופו של התהליך, בפרק ד' נישאים בעז ורות זה לזו לעיני הזקנים וכל העם המברכים את נישואיהם ומאחלים להם " יִתֵּן ה' אֶת הָאִשָּׁה הַבָּאָה אֶל בֵּיתֶךָ כְּרָחֵל וּכְלֵאָה אֲשֶׁר בָּנוּ שְׁתֵּיהֶם אֶת בֵּית יִשְׂרָאֵל" (ד, יא). גם הקב"ה שותף בהצלחת הנישואים ו"מסייע" ללידת בן לבעז ולרות: " וַיִּתֵּן ה' לָהּ הֵרָיוֹן וַתֵּלֶד בֵּן" (ד, יג). מדברי הזקנים ועוד יותר מכך מ"שותפותו" של הקב"ה בלידת הבן שיקום על שם המת, מביעה המגילה את דעתה החיובית על המעשה.

אפשרות ב:

בהקדמתו לפירושו למגילת רות עוסק האלשיך במעשה של רות. בפירושו מבאר האלשיך שהמעשה שעשתה רות אמנם אינו הולם את ההלכה אך כפי שניתן לראות מן המגילה הוא מקובל על הקב"ה (כפי שהוסבר לעיל - " וַיִּתֵּן ה' לָהּ הֵרָיוֹן וַתֵּלֶד בֵּן" [ד, יג]). וזאת משום שמניעיה של רות היו לשם שמים.

אלשיך: "השמע עם או הנהיה כדבר הזה. כי תקום בעוד לילה יפה נערה מאד. ותבא בלט ותגל מרגלות איש שר וגדול בישראל. לשכב אצלו להיות עמו ולא יכלימוה? כי אם אדרבא אלהים חשבה לטובה ויתן שכרה מיד ולדורות. כי נתן ה' לה הריון ותלד בן. הוא עובד אבי אבי דוד. אשר למי כל חמדת ישראל אם לא לדוד ולזרעו עד עולם? אך אין זה כי אם שאל זה יביט אלהי הרוחות לכל בשר בלבד. לאשר יכוין לבו לשמים".

האלשיך מתייחס בדבריו למקרים יוצאים מן הכלל שבהם נחוץ לעשות לשם שמיים מעשה שבכל זמן אחר הוא מעשה אסור. כדוגמה מביא האלשיך את הגמרא במסכת נזיר (כג ע"ב) בה מציינים חז"ל לשבח את את המעשה של תמר או של יעל אשת חבר הקיני למרות שחרגו מכללי הצניעות. גם המעשה של נעמי ורות שייך לתחום הזה.

נעמי יודעת שרצונה שבועז ישא את רות המואביה לאשה, רחוק מלהיות מובן מאליו. רות היא נערה ענייה מרקע מואבי שבאה משדה מואב ומלקטת בשדהו של בעז. נעמי רוצה שבעז, אדם מוכר ומכובד "גיבור חיל" ישא אותה לאשה. היא מבקשת להעמיד את בועז ישירות מול חובתו לגאול. היא מקווה שכאשר בועז יפגוש את רות באופן ישיר וישמע את בקשתה "ופרסת כנפך על אמתך כי גואל אתה", הוא יכיר באחת במצווה הגדולה שעומדת בפניו, ויתגבר על כל המחסומים הנדרשים כדי לממש את הקשר הזה. לצורך זה נדרש מפגש ישיר ואישי, שלא יכול לקרות בכל מסגרת אחרת.

מטרתם של גדרי הצניעות היא שמירה על טהרת המשפחה בעם ישראל. רות פורצת גדר מסויים של איסור צניעות, מתוך הבנה שבמקרה הזה המעשה שלה יביא להקמת שם לבעלה המת ולבניית משפחה בישראל.

**פסוקים ו-טו**

נקרא את פסוקים ו-ט, נשאל:

* אילו מילים בפסוקים מלמדות על ההפתעה של בועז כשהתעורר וגילה את רות למרגלותיו?
* מהי כוונתה של רות בבקשה " וּפָרַשְׂתָּ כְנָפֶךָ עַל אֲמָתְךָ כִּי גֹאֵל אָתָּה"?

נוכל להיעזר בפירוש המסביר את הקשר בין הנישואין לבין הגאולה, ומזכירים כי גם אם בועז מחוייב לגאול הוא אינו מחוייב לשאת את רות:

ר' ישעיה מיטראני: ופרשת כנפיך - ותשאני לאשה, להקים זרע לבעלי. כי גואל אתה - לגאול נחלת אישי ומן התורה לא היה חייב כי אם לגאול נחלת קרובו , אבל לישא אשתו ולהקים לו זרע לא היה חייב; אלא מנהג היה להם לכל אדם שימות בלא בנים ולא היה להם אח ליבם את אשתו , היה הולך קרובו … ונושא אותה ומקיים לו זרע כדרך היבם , והיו מקיימים ומחזיקים במנהג זה כמצוות יבום שהיא מן התורה; כך שמעתי.

הערה למורה: הוראת הפירוש אינה חובה. התלמיד צריך לדעת להסביר את דברי רות.

**נקרא את פסוקים י-טו, נלמד מהם על מידת החסד של בועז:**

הצעת הוראה:

בועז בחר להודות לרות, להרגיע אותה ולהתחייב כלפיה. כדי להבין את הבחירה האמיצה הזו חשוב להבין את האלטרנטיבה: כיצד היה עשוי בועז לפרש את התנהגותה החריגה, ואיך היה יכול להתנהג כלפיה. לפני או אחרי קריאת דבריו לרות כדאי להציג גם את האפשרות האחרת.

* בועז פתח את תשובתו לרות בהודיה, על מה הוא הודה?

"הֵיטַבְתְּ חַסְדֵּךְ הָאַחֲרוֹן מִן הָרִאשׁוֹן"- מהו החסד הראשון, ומהו החסד האחרון? (ננחה את התלמידים להעלות אפשרויות שונות),

* למה ראה בועז את הפנייה של רות אליו כחסד? (ע"פ מדרש חז"ל- משום שהיה זקן. לפי פירוש המלב"ים - הרצון להקים שם לבעל המת הוא חסד כלפי הבעל המת)[[1]](#footnote-1).
* אילו הנחיות מעשיות הציג בועז?
* אילו ביטויים נוספים נוכל למצוא בדבריו של בועז לרצון שלו להרגיע את רות?

נאסוף את מה שלמדנו כאן על מידת החסד של בועז,[[2]](#footnote-2)

**פסוקים טז-יח**

נקרא את הפסוקים המספרים על שובה של רות לבית נעמי בבוקר.

נעמי שמחה על שבועתו של בועז וציפתה למימוש שלה עוד באותו היום.

**הקשר רחב**

"אשת חיל"

המזמור "אשת חיל" (משלי לא א-י) מושר בבתים רבים בערב שבת לפני הקידוש.

המזמור מתאר אישה חרוצה מאד, מרוכזת בנתינה במעגל הקרוב וגומלת חסד עם סביבתה.

הכינוי "אשת חיל" (וגם "איש חיל") מופיע רק במשלי ובמגילת רות. בפרקנו בועז פונה לרות ואומר "כִּי יוֹדֵעַ כָּל שַׁעַר עַמִּי כִּי אֵשֶׁת חַיִל אָתְּ" (פסוק יא). יש קשרים ענייניים רבים בין "אשת חייל" לבין דמותה של רות: האישה החרוצה שמפרנסת את משפחתה, האישה גומלת החסד.

מדרש משלי מזהה את אשת החיל עם רות: "**רבות בנות עשו חיל, ואת עלית על כולנה** - זו רות המואביה, שנכנסה תחת כנפי השכינה. **שקר החן והבל היופי** - שהניחה אמה ואבותיה ועושרה, ובאה עם חמותה, וקיבלה כל המצוות... לפיכך זכתה ויצא ממנה דוד, שריווה להקב"ה בשירות ותושבחות, לפיכך נאמר: **תנו לה מפרי ידיה ויהללוה בשערים מעשיה**" (מדרש משלי לא).

הצעה לשיעור של "אשת חיל" אפשר למצוא ביחידות ההוראה, ביחידה "מגילת רות" שיעור 5 –"מי את אשת החיל".

1. מלבי"ם רות פרק ג, י: "החסד האחרון שתרצה לעשות עם נפש בעלך ע"י היבום ועל ידי כך בחרת לקחת איש זקן מלכת אחרי הבחורים שאפילו בחור דל היה טוב יותר מלקחת זקן וכל שכן שהיית מוצא בחור עשיר שהיה לוקח אותך מפני יפיך, ואת בחרת בזקן כדי להקים שם לבעלך המת זה חסד גדול שאת עושה לבעלך: [↑](#footnote-ref-1)
2. להבנת הבחירה האצילית של בועז כדאי להוסיף ולקרוא את המאמר הבא: בועז, המנהיג המאופק", ד"ר יעל ציגלר. [קישור למאמר.](https://www.etzion.org.il/he/tanakh/ketuvim/megillat-ruth/boaz%E2%80%99s-extraordinary-restraint) [↑](#footnote-ref-2)